Ансабл Алтро сенсо основан је 2014.године. Одржава солистичке

концерте, као и тематске и мултимедијалне пројекте посвећеним деци.

Ансамбл је до сада имао oко 35 наступа, од којих издвајамо концерте:

велика сала КНУ,

Павиљон “Цвијета Зузорић”, Скупштина града, Народна библиотека Србије, сала

Гварнериус, Колегиум Хунгарикум, „Ноћ музеја“ у Београду, Матица српска у Новом Саду, сала Нишког симфонијског оркестра, Уметничка галерија у Крагујевцу.

Ансамбл је представио београдској, нишкој и крагујевачкој публици квинтете Гранадоса и Петра Стојановића, обележавајући годишњице ових композитора.

Пројекат ”Ренесанса заборављеног Петра Стојановића” остварују од 2016.године у Београду, настављају га на “Мокрањчевим данима” у Неготину (носиоци су Почаснице “Мокрањчевих дана”), Новом Саду и Нишу. У Будимпешти наступају у салама

„Текелијанум“ и Музичке академије „Ференц Лист“.

Ове сезоне, у земљи и иностранству, настављају са промоцијом и премијерним

извођењима дела из опуса Петра Стојановића.

мр Игор Алексић(1970), ванредни професор Факултета уметности у Нишу, дипломирао је и магистрирао виолину на Факултету музичке уметности у Београду у класи проф. Александра Павловића. На истом факултету је завршио и постдипломске студије из Камерне музике у класи проф. Уроша Пешића. Од 1991 – 1997. године био је члан Београдског гудачког оркестра Душан Сковран са којим је наступао на бројним турнејама широм Европе: Грчка, Мађарска, Велика Британија, Бугарска, Македонија, Русија. 1997. године одлази у Доминиканску Републику и ради у Националном симфонијском оркестру у Санто Домингу и гудачким квартетима Белоти и Дел Орбе. Од 2003. године ради као професор виолине на Факултету Уметности у Нишу. Оснивач је и члан ансамбла Константинус у оквиру којег делује неколико камерних састава, као и оркестар Камерата Сербика из Београда са којима остварује значајне наступе у земљи и иностранству.

Душан Кочишевић је рођен у Београду 1973. Почео је да учи виолончело са 6 година у класи Стевана Бешевића у МШ “Мокрањац”. Школовање је наставио на ФМУ у Београду у класама Ксеније Јанковић и Сандре Белић. Био је учесник међународних семинара за виолончело код Михаела Флаксмана и Казимира Михалика. Добитник је првих награда на Републичком такмичењу у Београду и Савезном такмичењу у Сарајеву 1989. Посвећен је раду у камерним ансамблима са којима је наступао у Србији и широм некадашње СФРЈ. Остварио је више снимака за радио, тв, филм и позориште. Учесник је Међународне трибине композитора од њених почетака, а ангажован је и у другим пројектима са многим ансамблима у држави и региону. Професионално је ангажован у Београдској филхармонији од 1992.године.

Наташа Шпачек (1970) потиче из чешке музичке породице. Завршила је основне (класа Јокут Михаиловић) и магистарске студије (класа Арба Валдме) на ФМУ у Београду, са дипломом најуспешнијег студента клавирског одсека. Добитник је бројних домаћих и међународних награда (конкурс „С.Рахмањинов“- звање лауреата). Наступала је са већином оркестара у Београду. Остварила је снимке за ТВ Београд и Нови Сад. Одржала је преко 70 реситала (два у Москви, два у Стокхолму) и концерата камерне музике (клавирски дуо Алтро модо, квинтет Алтро сенсо и други ансамбли). Њене уметничке склоности окренуте су компоновању и обради класичних дела за соло клавир, клавирски дуо и квинтет, нонет. Остварила је контакт са унуком и родбином Петра Стојановића. Њиховим уступањем, и поклоном породичног наслеђа, реализовала је изложбу о композитору први пут након његове смрти. Изложбу и предавање о композитору остварује у Будимпешти, а затим и у Неготину („Мокрањчеви дани“, у кући С.С.Мокрањца), и том приликом добија Почасницу „Мокрањчевих дана“, као и у Ноћи музеја, у Београду. Свој педагошки рад остварује као наставник клавира у МШ “Мокрањац“, и одржавањем струковних предавања.